Is-servizz Caremark issa se jibda jingħata wkoll f’Għawdex. Caremark joffri servizzi ta’ kura lil individwi ta’ kull età f’djarhom stess. Wara s-suċċess f’Malta, Caremark li hija kumpanija Ingliża ħadet inizjattiva li tinvesti wkoll f’Għawdex biex toffri kura ta’ kwalità fil-komunità. It-tnedija tas-servizz f’Għawdex saret il-bieraħ fi Pjazza San Franġisk ir-Rabat Għawdex. Preżenti kien hemm il-Manager Internazzjonali ta’ Caremark, Phil Mason u Anne O’Rouke li ġew apposta mir-Renju Unit. Magħhom iċ-Chairperson ta’ Caremark (Malta) Kenneth Demartino, Il-Ministru t’Għawdex Anton Refalo u s- Segretarju Parlamentari għall-anzjani Justi ne Caruana. Il-Minsitru Refalo qal li s-servizz f’Għawdex huwa mportanti għax fost oħrajn jikontribwixxi għal titjib fil-kwalità fis-servizzi ta’ kura f’Għawdex, huwa xhieda tal-fiduċja ta’ kumpanija Ingliża f’Għawdex u joħloq opportunitajiet ta’ xogħol u taħriġ għall-Għawdxin. Is-Segretarju Parlamentari Caruana enfasizzat li l-popolazzjoni li qiegħda tixjieħ f’pajjiżna hija realtà u dan mhux b’inqas f’Għawdex fejn din ir-realtà hija iktar akuta. Qalet kif dan il-Gvern huwa impenjat li jsaħħaħ is-servizzi għall-anzjani u jagħti servizzi ta’ kwalità speċjalment fil-komunità. Bħala Gvern li qed jippromwovi bis-sħiħ il-kunċett tal-anzjanità attiva, huwa imperattiv li l-anzjani tagħna nżommuhom fil-komunità kemm jista’ jkun u b’hekk anke nnaqqsu d-domanda fuq is-servizzi residenzjali li hija sfida ewlenija f’pajjiżna.